钦定古今图书集成/历象汇编/历法典/第060卷 > 图
## 钦定古今图书集成/历象汇编/历法典/第060卷 > 图

求视会实会第一

前所得实会时刻，虽则合天，于人目所见，仪器所测，
未尽合也。所以然者，太阳行度，赤道交子午圈有升
度差，随时变易，日日不均。〈详见日躔历指〉而今依《历元》推步，
或用表查算，无能不均，须用“加减时表以求本地可
见可测之实时。”又推步者但依本地所定子午线，其
在地方不同子午线者，难可通用，故又用里差加减
以求诸方所见所测之实时也。

实时改视时

如前求太阳实度，得中实两会相距时刻，查太阳平
行时表，得分数，依前加减时刻，亦加亦减于前，得太
阳经度，乃得实度。假如前推壬申三月望，会太阳
平经度为四宫。〈冬至起算〉一十二度三十四分○一秒。中
实两会之差，得六时一十二分五十五秒。其距间又
得太阳平行一十五分一十八秒，以加于中会时之
太阳平经度，得其实会时平经度四宫一十二度四
十九分一十九秒。更加其次均度一度三十六分三
十六秒，则太阳实度四宫一十四度二十五分五十
五秒。今查《加减时表》，得○九分五十五秒，其号为《加
则》。以加于实会，共得二十时○五分四十四秒算外，
得癸丑日戌正五分，为顺天府所见所测之食甚时。

见食随地异时

月食分数，天下皆同，第见食时刻随地各异，何也？人
各就所居之地，目力所及者，则见月食，而各所居地
皆以子午正线为主，若其地同居一子午线者。〈南北地纬
虽纬东西地经则同〉“则所见月食之分数迟速皆同也。若地易
子午线易，则时刻并易矣。所以然者，时刻早晚，因太
阳行度随人所居，各以见日出入为东西、为卯酉，即
以日中为南为子午，而平分时刻。故月食时必本地
之日未东升或已西沉，乃得见之。若在其昼，时刻不
可得见也。天启三年九月十五夜望，月食顺天府及
南北同经之地，则初亏在酉初一刻一十二分，食甚
在戌初初刻，复圆在戌正二刻一十三分，各算外。”高
丽及其同经之地，即初亏在酉末戌初。而西洋意大
里亚诸国，日尚在天顶为午正，则不见月食。以里差
推之，西洋之初亏在巳正三刻四分，食甚在午正一
刻○七分，复圆在未初三刻一十分，各算外。虽月入
景七分五十六秒，所居宫度彼此远近皆同，而以里
差，故彼地彼时太阳在午正二十二分，太阳反在子
正二十二分，食甚正在日中，何从见之？今壬申年九
月十五日夜望月食，初亏在卯初三刻，则陕西、四川
等处得见，南京、山东等近海东境，不可得见也。秦、蜀
之子午，异于东方之子午，故

今以顺天府推算本食，因定各省直之食时，宜先定
各省直视顺天子午线之里差几何，后以其所差度数化为所差时刻。每一度应得时四分，向东以加，于
顺天推定时刻，向西则减，乃可得各省直见食时刻
也。若日食，则其食分多寡、加时早晚，皆系视差，东西
南北，悉无同者。必须随地考北极高下，差其距度，随
地测子午正线，差其经度，乃可定其目见器测之视
时。定子午术，见《西测食略》。中法于当身所居目见器
测考定一月食之时刻，与先所定他方之月食时刻
较算。或两地两人同测一月食，彼此较算，乃以所差
时刻得所差度分也。

“前顺天府所推月食时刻，并具各省直先后差数，因
未得诸方见食确数，无从遽定地之经度，但依《广舆
图》计里画方之法，略率开载耳。”既而咨报多相合者，
然非甄明之辈躬至其地，测极高下，见食早晚，终未
敢以耳闻臆断，勒为成书也。左方所记，政所谓略率
开载者，欲求决定，当俟异日，故称约加约减焉。
南京应天府及福建福州府约加四分〈凡一十五分为一刻〉
山东济南府约加五分。

山西太原府，约减一刻○九分。

湖广武昌府、河南开封府约减一刻。

陕西西安府、广西桂林府，约减二刻○四分。

浙江《杭州府》约加十二分。

江西南昌府约减一十分。

广东《广州府》，约减一刻○五分。

四川成都府，约减三刻○七分。

贵州贵阳府约减二刻○八分。

云南，云南府约减四刻○八分。

证子午差变易见时

万历元年癸酉，十一月望，依《大统历》推，月食初亏丑
正一刻，食甚寅初三刻。本夜苐谷在西国，测得食甚
在戌正○三分。于时，太阳近冬至，所测时即定望时，
无加减。《大统》所推稍疏。大略东西差时三十馀刻，为
顺天府所见后于西国也。

万历五年丁丑三月十五日夜望。依《大统历》，月食甚
寅正一刻。《苐谷》测戌正三刻○五分，先后差七小时
一刻一十分为一彼一此，子午异线，变易加时也。
万历二十年壬辰十一月望，《大统历》记“食甚寅初二
刻”，《苐谷》测在戌初二刻○七分，加时差二分，总得差
七小时三刻○二分，则西国之夜望为顺天府之晓
望。西国半夜后所测在顺天为次昼，不可得见也。
万历四十年壬子四月十五日夜望，历官报月食初
亏寅正一刻。既实，测得寅正四刻。当时西国把沕辣
有测戌正三刻○八分者，更西多勒都测得戌正○
三方同测，不必加减，时得顺天府较，极西差九小时
正较，中西差八小时○七分。

万历四十四年丙辰正月十六日夜望，云阴不见，初
亏至戌正一刻，见食一分，约食九分有奇。测复圆在
亥正四刻。于时小西洋之印度国，测月正出地平上
食九分有奇。此地北极出地一十五度二十五分，因
本食时太阳在娵訾宫一十四度，其半昼弧得五小
时三刻○八分，则太阳入地时正，太阴食甚时为酉
初“三刻○八分。又复圆时测毕宿大星高五十五度，
次测轩辕大星高四十六度。”以先测之，毕宿大星得
复圆在戌初二刻一十一分；以次测之，轩辕大星得
复圆在戌初三刻，则顺天府较后三小时一刻。
万历四十五年丁巳正月十五日夜望，依《大统历》推
复圆亥正二刻，庶几密合。广州府测得复圆亥正一
十三分。南印度国测在戌初三刻，则广州府较顺天
府偏西差一十七分；《南印度》更西，较广东差二小时
一刻一十三分。

天启三年癸亥，九月十五日，夜望初亏，月未出，顺天
府测得复圆戌正二刻一十分，杭州府测戌正三刻
○七分，上海县测亥初一刻。三方较得，杭州视顺天
偏东，差一十二分；上海视杭州更东，差一刻○八分；
上海视顺天偏东，总差二刻○五分。

天启四年甲子，八月十四日夜望，历官报月食一十
三分六十五秒。初亏丑正初刻。既测得一十六分六
十三秒，初亏丑初二刻○六分。小西洋北国，测得子
初三刻○八分。泰西教主京都，测得酉正三刻一十
三分，较得北印度，视顺天府偏西差七刻一十三分，
视泰西差六小时二刻○八分。

天启七年丁卯，十二月望，月食，历官报“初亏寅正三
刻，复圆长初三刻。”既实，测得初亏寅初初刻○一分，
复圆卯正三刻○六分，与西法合。于时太阳在元枵
宫一度，顺天府出地平上为辰初一十一分。依《大统
历》推，复圆在辰初三刻，则在日出后二刻，不可得见。
而同时陕西西安府，则见复圆，在天测得大角星高
四十七度，其北极出地三十四度一十九分，得月食
初亏“丑正二刻○三分，将复圆。”测角南星高四十一
度五十分，得卯正一刻○二分。视京师偏西差二刻
○四分，为八度半也。

崇祯四年辛未四月十五日戊午夜望，依《大统历》，月初亏丑初三刻，依新历初亏丑初○六分三十八秒，
实测得丑初○五分。大角星高四十九度四十分，距
午正三十九度；加其距太阳一百五十七度二十七
分，得太阳过正午一十三小时○五分二十八秒，去
半日刻，馀一时○五分，为丑初○五分。《新历初报》：各
省较顺天差数在四川成都府，初亏子正一十四分
三十八秒，彼中实测正合。是成都府视京师偏西差
三刻○六分，得一十二度四十五分，为两子午线之
度差，较各处实测食之时如此。凡有两处东西相距，
则所得时刻必差。若相距愈远，则所得食之时刻差
必愈多。盖因子午不同，证见食时，故不同。

《推步交食，本论》第二。〈凡四章。〉

步交食之术有二：一曰加时早晚，一曰食分浅深。加
时者，日食于朔，月食于望，当豫定其食甚在某时刻
分秒也。食分者，月所借之日光，食于地景，地所受之
日光，食于月景，当豫定其失光几何分秒也。加时早
晚，非在日月正相会相望之实时，而在人目所见仪
器所测之视时。乃视时无均度可推，故日月两食，皆
先求其实时。既得实时，然后从视处密求日食之定
时。〈详见后篇〉惟月食，则实时即近视时也。然日与月实相
会之度分未定，即欲求其实时，无从可得。故须先推
中会时，计其平行及自行，而得均数，然后以均数加
减求得其实会，因得其实时矣。古法所谓“躔离朓”，朒
即自行均数之谓。兹特深求原委，以故倍加详密耳。
若食甚之前为初亏，食甚之后为复圆，此两限间亦
应推定时刻分秒。其法：于前后数刻间推步日躔月
离，求其实行、视行。

月有迟疾，经时则生变易，故宜“近取。”

“以得起复之间时刻久近也。食分多寡”，谓日食时月
体掩日体若干，月食时月体入地景若干也。其法以
日月两半径较太阴距黄道度分，得其大小。次求二
曜距交远近，与古法不异。第日月各有最高庳，景径
因之小大、黄白距度有广狭，食限为之多少。至于日
食三差，尤多曲折，此为异矣。前论交食原及推交会
时，太阳、太阴皆同一理；次后论两食之征亦然，更后
即不复能为合论。故先论太阴入景浅深，奥其食时
久近；次以《三视差》论太阳之食分加时，难易迥殊，详
略亦异也。

推月食有无

欲征月之有食，一论交之左右，一论交之前后。论左
右者，视太阴距黄道之纬度以方于月。半径地、景半
径并而纬度为小，则食若大者过而不相涉，若等者
过而相切，皆不得食也。论前后，则食之处必在正交、
中，交之或前或后而不甚远，甚远则距度广，月与景
亦过而不相涉也。近则距度狭，狭则必小于两半径
并，而无能不食矣。是故征食有两法，一略一详。略法
者，未定月食之实时，先求中会时，亦聊可测其距度
也。试用表查平望之宫度，并注其同格相当之交周
度，若正得六宫或○宫初度，则太阴在正交、中交之
二点。〈即罗计即龙首龙尾〉“无距度必食。”若过交或不及交，而度
分相近，不出食限之外，亦食也。

假，如考壬申年三月会望，用《历元后表》，查首朔相当
之交周度，得七宫一十八度四十二分一十一秒，为
当时正合经朔之平交度。次用十三月交周度表，查
第四月又得四宫○二度四十○分五十六秒，加望
策六宫一十五度二十分○七秒，得总数。满平周去
之，馀六宫○六度四十三分一十四秒，是太阴过中
交六度有奇，入食限内已六七度，即月体必半入地
景，而定为有食也。若用《历元》前总甲子表以推既往
法，先考总甲子，下首朔及交周度并列之次，查其零
年亦如之。次加朔策或望策亦如之。总之，即得中望
及其相当之交周度。万历五年丁丑，三月壬寅夜望。
《大统历》纪月食一十二分五十秒，本年在六十五甲。